Mateo
28 Kalpasan ti sabbath, idi aglawagen iti umuna nga aldaw ti lawas, ni Maria Magdalena ken ti sabali pay a Maria immayda kitaen ti tanem.+
2 Ket, adtoy! maysa a dakkel a ginggined ti napasamak; ta ti anghel ni Jehova bimmaba manipud langit ket immasideg ket intulidna ti bato, ket situtugaw idi iti dayta.+ 3 Ti makinruar a langana kasla iti kimat,+ ket ti pagan-anayna kas kapudaw ti niebe.+ 4 Wen, gapu iti butengda kenkuana nagpigerger dagiti agbambantay ket nagbalinda a kas natay a tattao.
5 Ngem kas sungbat kinuna ti anghel+ kadagiti babbai: “Dikay agbuteng, ta ammok a sapsapulenyo ni Jesus+ a nailansa. 6 Awan ditoy, ta isu naibangonen,+ kas iti kinunana. Umaykayo, kitaenyo ti disso a nakaipaiddaanna idi. 7 Ket darasenyo ti mapan ket ibagayo kadagiti adalanna nga isu naibangonen+ manipud kadagiti natay, ket, adtoy! isu mapan nga umun-una ngem dakayo idiay Galilea;+ sadiay makitayonto. Adtoy! Imbagakon kadakayo.”+
8 Gapuna, idi sidadaras a pinanawanda ti pakalaglagipan a tanem, buyogen ti buteng ken dakkel a rag-o, timmarayda tapno ipadamagda kadagiti adalanna.+ 9 Ket, adtoy! sinabet ida ni Jesus ket kinunana: “Naimbag nga aldawyo!” Immasidegda ket iniggamanda dagiti sakana ket nagruknoyda kenkuana. 10 Idin kinuna kadakuada ni Jesus: “Dikay agbuteng! Inkayo, ipadamagyo iti kakabsatko,+ tapno mapanda idiay Galilea; ket sadiay makitadakto.”
11 Bayat nga addada iti dalanda, adtoy! sumagmamano kadagiti guardia+ napanda iti siudad ket impadamagda iti panguluen a papadi ti amin a bambanag a napasamak. 12 Ket kalpasan a nakipaguurnong a sangsangkamaysa dagitoy kadagiti lallakay ket nagnunumoda, nangtedda iti umdas a bilang ti kapisi a pirak kadagiti soldado+ 13 ket kinunada: “Kunaenyo, ‘Immay dagiti adalanna+ iti rabii ket tinakawda bayat a matmaturogkami.’ 14 Ket no makagteng daytoy kadagiti lapayag ti gobernador, isu guyugoyenminto ket wayawayaandakayto iti panagdanag.” 15 Gapuna innalada dagiti kapisi a pirak ket inaramidda kas iti naisuro kadakuada; ket daytoy a sao nairakurak a sisasaknap kadagiti Judio agingga iti daytoy met laeng nga aldaw.
16 Nupay kasta, dagiti sangapulo ket maysa nga adalan napanda idiay Galilea+ iti bantay a sadiay ti inyurnos kadakuada ni Jesus, 17 ket idi isu nakitada nagruknoyda, ngem nagduadua ti dadduma.+ 18 Ket immasideg ni Jesus ket nagsao kadakuada, a kunkunana: “Isuamin nga autoridad+ naiteden kaniak idiay langit ken ditoy daga. 19 Inkayo ngarud ket mangaramidkayo iti ad-adalan+ kadagiti tattao iti amin a nasion,+ a bautisaranyo+ ida iti nagan ti Ama+ ken ti Anak+ ken ti nasantuan nga espiritu,+ 20 nga isuroyo+ kadakuada a tungpalenda+ ti amin a bambanag nga imbilinko kadakayo.+ Ket, adtoy! addaak kadakayo+ iti amin nga al-aldaw agingga iti panungpalan ti sistema ti bambanag.”+
ayr_Latn ilo_Latn ilo_Latn ilo_Latn ilo_Latn ilo_Latn ilo_Latn